‘কিছু লোক চাইছে, আমি পার্টি ছাড়লে তাঁদের করে খেতে সুবিধা হবে’

ওয়েবডেস্ক: কিছু লোক চাইছে আমি পার্টি ছাড়লে তাদের করে খেতে সুবিধা হবে। বৃহস্পতিবার সকালে দীঘায় (Digha) প্রাতর্ভ্রমণে বেরিয়ে বিস্ফোরক মন্তব্য করলেন বিজেপি নেতা দিলীপ ঘোষ (Dilip Ghosh)। বুধবারই তিনি দীঘায় জগন্নাথ মন্দিরের উদ্বোধনে হাজির হয়ে বিজেপি (BJP) কর্মীদের চমকে দেন। মুখ্যমন্ত্রী মমতা বন্দ্যোপাধ্যায়ের (Mamata Banerjee) পাশেও দেখা যায় তাঁকে। এরপরই বিরোধী দলনেতা শুভেন্দু অধিকারী, বিজেপির রাজ্য সভাপতি সুকান্ত মজুমদাররা কটাক্ষ করেন দিলীপকে। এদিন নাম না করে শুভেন্দুকে আক্রমণ করলেন দিলীপ। তিনি জানান, কালীঘাটে উচ্ছিষ্ট খেয়েছেন, এখন বিজেপির উচ্ছিষ্ট খাচ্ছেন। মমতা বন্দ্যোপাধ্যায়ের আঁচলের তলায় রাজনীতি করে রাজনীতি শেখাচ্ছেন।

দীঘায় ইতিহাস সৃষ্টি হয়েছে। পুরীর জগন্নাথ মন্দিরের আদলে সেখানে মন্দির নির্মাণ হয়েছে। সেই মন্দিরের উদ্বোধনী অনুষ্ঠানে বিরোধী নেতাদের মধ্যে একমাত্র হাজির ছিলেন দিলীপ ঘোষ। সস্ত্রীক। ওই দিনই শুভেন্দু কাঁথিতে পাল্টা সনাতনী সমাবেশ করেছিলেন। কিন্তু সেখানে যানননি দিলীপ। শুধু যোগই দেননি তিনি, মুখ্যমন্ত্রীর ভূয়সী প্রশাংসা করেছেন। তাতেই বেগতিক বুঝছেন রাজ্য বিজেপির নেতারা। বিশেষ করে বিজেপির অন্দরে দিলীপ ঘোষকে যাঁরা কোণঠাসা করে রেখেছেন বলে শোনা যায়। এদিকে অনেকেই বলতে শুরু করেন দিলীপ ঘোষ কি তবে তৃণমূলে যোগ দিতে চলেছেন? গত লোকসভা ভোটে তাঁর জেতা আসন থেকে সরিয়ে বর্ধমান-দুর্গাপুর আসনে দাঁড় করানো হয় দিলীপকে। নিমরাজি হয়ে সেখান থেকে লড়েন তিনি। হেরেও যান। এরপর বর্তমান রাজ্য নেতৃত্বের বিরুদ্ধে বিষোদগার করতেও শোনা গিয়েছে তাঁকে।

আরও পড়ুন: ‘মমতার আঁচলের তলায় থেকে এসে বিজেপি শেখাচ্ছে’, গর্জন দিলীপ ঘোষের

তবে দিলীপ ঘোষ দল বদলের জল্পনা উড়িয়ে দিয়েছেন। তিনি সৌজন্যের রাজনীতি করেছেন বলে বোঝাতে চেয়েছেন।